Document ID: 31979R0325

ΚΑΝΟΝΙΣΜΟΣ (ΕΟΚ) αριθ. 325/79 ΤΟΥ ΣΥΜΒΟΥΛΙΟΥ της 19ης Φεβρουαρίου 1979 περί τροποποιήσεως του κανονισμού (ΕΟΚ) αριθ. 1035/72 "περί του καθεστώτος παρεμβάσεως για τα μήλα και αχλάδια"
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43,
την πρόταση της Επιτροπής(1),
τη γνώμη της Συνελεύσεως(2),
Εκτιμώντας:
ότι το άρθρο 15 του κανονισμού (ΕΟΚ) αριθ. 1035/72 του Συμβουλίου της 18ης Μαΐου 1972 περί της κοινής οργανώσεως αγοράς στον τομέα των οπωροκηπευτικών(3), όπως τροποποιήθηκε τελευταία από τον κανονισμό (ΕΟΚ) αριθ. 1766/78(4), προβλέπει ότι οι οργανώσεις των παραγωγών δύνανται να μη διαθέτουν προς πώληση τα προϊόντα που προσκομίζονται από τα μέλη τους, εφ' όσον η τιμή των προϊόντων αυτών δε φθάνει ένα ορισμένο επίπεδο-
ότι, για να εξασφαλισθεί αποτελεσματική στήριξη και σταθερότητα της αγοράς των προϊόντων που προορίζονται για παρατεινομένη αποθεματοποίηση, αποφεύγοντας τα σημαντικά έξοδα αποθεματοποιήσεως, πρέπει να προβλεφθεί ότι επιτρέπεται στις οργανώσεις παραγωγών να πραγματοποιούν, σε περίπτωση σοβαρού κινδύνου διαταραχής της αγοράς, προληπτικές αποσύρσεις μήλων και αχλαδιών στην αρχή της περιόδου εμπορίας-
ότι πρέπει να περιορισθεί η διάρκεια ισχύος του καθεστώτος που αναφέρεται ανωτέρω, σε μια περίοδο που επιτρέπει να εκτιμηθεί η αποτελεσματικότητά του,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το ακόλουθο άρθρο παρεμβάλλεται στον κανονισμό (ΕΟΚ) 1035/72:
"Άρθρο 15α
1. Όσον αφορά τα μήλα και τα αχλάδια,
- εφ' όσον οι τιμές που αναφέρονται στο άρθρο 17 διατηρούνται κατά τη διάρκεια περιόδου που πρέπει να καθορισθεί, μεταξύ της τιμής αγοράς και του 80% της τιμής βάσεως,
και
- εφ' όσον η εξέταση της καταστάσεως της αγοράς, και ιδίως του όγκου της παραγωγής, αποκαλύπτει τον κίνδυνο καταρρεύσεως της αγοράς και σημαντικών αποσύρσεων του ή των εν λόγω προϊόντων,
δύναται να αποφασισθεί, σύμφωνα με τη διαδικασία που προβλέπονται στο άρθρο 33, ότι τα Κράτη μέλη δύνανται να επιτρέπουν στις οργανώσεις παραγωγών να αποσύρουν κατά τη διάρκεια των πρώτων μηνών της περιόδου εμπορίας ένα μέρος από τα προϊόντα που ανταποκρίνονται στις κατώτερες προδιαγραφές των κανόνων ποιότητος που εφαρμόζονται.
Εφ' όσον οργάνωση παραγωγών κάνει χρήση της αδείας αυτής, χορηγεί στους παραγωγούς μέλη, για τις ποσότητες των προϊόντων που αποσύρονται, αποζημίωση, υπολογιζόμενη σε συνάρτηση με την τιμή αποσύρσεως που αναφέρεται στο άρθρο 15.
2. Οι λεπτομέρειες εφαρμογής του παρόντος άρθρου, και ιδίως οι σχετικές με τη μεγίστη ποσότητα που δύναται να αποτελέσει αντικείμενο αποσύρσεων, καθορίζονται κατά τη διαδικασία που προβλέπεται στο άρθρο 33.
3. Το καθεστώς που προβλέπεται στην παράγραφο 1 εφαρμόζεται μέχρι την 30η Ιουνίου 1982.
4. Η Επιτροπή θα υποβάλλει στο Συμβούλιο έκθεση με τη λειτουργία του καθεστώτος αυτού πριν από την ημερομηνία που προβλέπεται στην παράγραφο 3."
Άρθρο 2
Στο άρθρο 18 παράγραφος 1 πρώτο εδάφιο του κανονισμού (ΕΟΚ) αριθ. 1035/72, οι όροι "Άρθρου 15" αντικαθίστανται από τους όρους "Άρθρα 15 και 15α".
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.
Έγινε στις Βρυξέλλες, στις 19 Φεβρουαρίου 1979.

Labels: 3
2
17
6